**Bohumil Hrabal** (\* 28. marec 1914, Židenice – † 3. február 1997, Praha) bol český spisovateľ, jeden z najvýznamnejších a najosobitejších prozaikov druhej polovice 20. storočia.

Životopis
---------

Narodil sa v Brne – Žideniciach.

Meno jeho biologického otca nie je uvedené ani v jeho krstnom liste. Keď sa jeho matka Marie vydala (1920) za Františka Hrabala, účtovníka v pivovare v Polnej a neskôr správcu pivovaru v Nymburku, ten prijal Bohumila za vlastného. Hrabal nebol nikdy premiant a viac než o učenie sa zaujímal o pestré dianie v pivovare, najmä o Františkovho brata Josefa Hrabala (slávneho Pepina), ktorý „prišiel na návštevu a zostal do smrti".

Po maturite na reálnom gymnáziu (1935) študoval na právnickej fakulte Karlovej univerzity v Prahe, navštevoval však aj prednášky z dejín literatúry, umenia a filozofie. Keďže vysoké školy boli v období okupácie zatvorené, mohol štúdium dokončiť až v roku 1946. 

Bohumil Hrabal 1985  
 foto Hana Hamplová
Počas vojny pracoval ako železničný robotník a výpravca v Kostomlatoch, čo sa (rovnako ako všetky jeho neskoršie profesie) odrazilo aj v jeho literárnej tvorbe. Vystriedal tiež profesie ako poisťovací agent, obchodný cestujúci, od roku 1949 brigádnik v kladenských oceliarňach a po ťažkom úraze pracoval v libeňských zberných surovinách ako balič starého papiera. Neskôr pracoval ako kulisár. Nemalú časť svojho života prežil v pražskej Libni – v ulici Na Hrázi 24/326 (poeticky nazývanej Na Hrázi věčnosti).

Spisovateľom z povolania sa stal až v roku 1963. Po roku 1970 nemohol niekoľko rokov oficiálne publikovať, písal teda do samizdatových a exilových periodík. Roku 1975 uverejnil v časopise *Tvoba* krátke sebekritické prehlásenie, na ktorého základe mu bolo čiastočne a pod dohľadom cenzúry znova umožnené publikovať.

Mnoho jeho diel vychádzalo v nakladateľstve *Pražská imaginace*, ktoré vydávalo Hrabala samizdatom od roku 1985. To isté nakladateľstvo vydalo pod editorským dohľadom Václava Kadleca v rokoch 1991 – 1997 Sebrané spisy Bohumila Hrabala v 19 zväzkoch.

Hrabal sa poznal s Jiřím Kolářom, obdivoval svojrazného a predčasne zosnulého maliara, grafika a priemyslového výtvarníka Vladimíra Boudníka a priatelil sa s filozofom Egonom Bondym. Hrabalove knihy boli mnohokrát úspešne sfilmované (napríklad Menzelove Ostře sledované vlaky, ktoré boli ocenené Oskarom) a dostal tiež veľa nakladateľských cien.

Dielo
-----

Vo svojom diele sa často inšpiroval autentickými životnými skúsenosťami, ktoré s nevšednou umeleckou imagináciou a fantáziou transformoval do svojbytnej grotesknosti, nadsázky a komična, niekedy poznamenaných aj skepsou a čiernym humorom. Vytvoril literárne diela triviálne aj vysoko kultivované, v ktorých sa nevyhýbal ani slangu ani poetizmom. V neskorších prózach nechal zaznieť aj silné melancholické tóny (nie však depresívne).

* V roku 1956 vyšli ako príloha časopisu *Zprávy Spolku českých bibliofilů*, Hovory lidí a niekoľko ďalších poviedok.

Bohumil Hrabal, namaľovaný medzi svojimi milovanými mačkami na *Hrabalovej stene* v Prahe-Libni
* *Ztracená ulička*, 1948
* *Hovory lidí*, 1956 – dve poviedky, vyšli v Spolku českých bibliofilů
* *Skřivánci na niti*, 1959 (pripravené na vydanie, ktoré sa neuskutočnilo; 1969 sfilmované r. Menzlom, ale okamžite putovalo "do trezoru")
* *Perlička na dně*, 1963 – zbierka poviedok
* *Pábitelé*, 1964 – zbierka poviedok; *Pábiteli* nazýval osobitých rozprávačov zvláštnym spôsobom milujúcich život, ktorí sa navonok zdajú byť hrubí; v ich rozprávaní (ktoré Hrabal nazýval *pábení*) sú prvky poetizmu aj surrealizmu; sám Hrabal bol svojho druhu *pábitel*
* *Ostře sledované vlaky*, 1964 – novela s témou okupácie, sfilmovaná
* *Taneční hodiny pro starší a pokročilé*, 1964 – novela skladajúca sa z jednej nekonečnej vety, literárny experiment
* *Inzerát na dům, ve kterém už nechci bydlet*, 1965
* *Kopretina*, 1965
* *Automat Svět*, 1966 – výber z už skôr vydaných poviedok
* *Bohumil Hrabal uvádí…*, 1967 – antológia jeho obľúbených autorov
* *Toto město je ve společné péči obyvatel*, 1967 – textová koláž k fotografiám, niekedy tiež pod názvom *Toto město je ve společné péči nájemníků*
* *Morytáty a legendy*, 1968
* *Domácí úkoly*, 1970
* *Poupata*, 1970 básne a poviedky, náklad bol zničený v skladoch.
* *Něžný barbar*, 1973
* trilogie *Městečko u vody*:
	+ *Postřižiny*, 1976 – spomienková próza; 1980 sfilmovaná J. Menzlom
	+ *Krasosmutnění*, 1979
	+ *Harlekýnovy milióny*, 1981
* *Bambini di Praga*, 1978
* *Městečko, kde se zastavil čas*, 1978 – spomienková próza
* *Každý den zázrak*, 1979
* *Slavnosti sněženek*, 1978 – poviedky
* *Obsluhoval jsem anglického krále*, (v cudzine 1980)
* *Příliš hlučná samota*, 1980
* *Kluby poezie*, 1981
* *Něžný barbar*, (1981), v Čechách až 1991
* *Domácí úkoly z pilnosti*, 1982
* *Listování ve stínech grafických listů*, 1983
* *Domácí úkoly z poetiky*, 1984
* *Vita nuova*, 1986 problém česko-nemeckých vzťahov
* *Život bez smokingu*, 1986
* *Proluky*, (1987) v Čechách až v r. 1991
* *Svatby v domě*, (1987) v Čechách až 1991 – autobiografická próza
* *Chcete vidět zlatou Prahu?*, 1989 - ed. Jaromír Pelc

Bohumil Hrabal a básnik Jaromír Pelc v Kersku 1986
* *Kličky na kapesníku*, 1989
* *Můj svět*, 1989
* *Tři novely*, 1989 obsahuje aj „Obsluhoval jsem anglického krále".
* *Dopisy Dubence* (tetralogie) – prúd spomienok prepojený filozofickými úvahami a politickými komentármi
* *Barvotisky*, 1990
* *Krásná Poldi*, 1990
* *Listopadový uragán*, 1990
* *Schizofrenické evangelium*, 1990
* *Kouzelná flétna*
* *Ponorné říčky*, 1991
* *Růžový kavalír*, 1991
* *Aurora na mělčině*, 1992
* *Večerníčky pro Cassia*, 1993
* *Texty*, 1994 úvahy

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Bohumil Hrabal**
* Spolupracuj na Commons Commons ponúka multimediálne súbory na tému **Bohumil Hrabal**

Externé odkazy
--------------

* bibliografie, obsiahly životopis, fotogaléria a ukážky z diela

Autoritné údaje: * abART: 8655
* BnF: 11907844c
* GND: 11882192X
* ISNI: 0000 0000 8370 904X
* LCCN: n50029223
* NK ČR: jk01042564
* SNK: 149550
* VIAF: 34458072
* WorldCat: lccn-n50029223